open-index/open-wikipedia-markdown huggingface dataset:
Angel Botta

**Angel Bartholome Botta** (☆ 12 di december 1925 na Buenos Aires - † 15 di augustus 2011 na Aruba) tabata un futbolista profesional internacionalista, entrenador y empresario Argentino-Arubano. Botta a hunga un papel importante den historia di futbol di Aruba, unda e centro tecnico di futbol di AVB ta carga su nomber.

## Biografia
Angel Botta a cuminsa su carera profesional como futbolista na 1946 cu Club Atletico Chacarita Juniors di Buenos Aires. Despues di a cosecha bastante exito den ekiponan na diferente pais Suramericano, esta Bolivia, Colombia y Venezuela, Botta a yega Aruba na 1952, contrata pa Aruba Juniors como entrenador. 

### Carera na Aruba
Durante e campeonato di 1953 el a participa tambe como hungador den e ekipo di Aruba Juniors, destacando como un di e mihor anotadornan di gol. Cune e ekipo a titula campeon di Aruba na 1953 (torneo unda el a anota no menos cu 23 gol) y na 1956. Dia 26 di juni 1954 el a debuta den seleccion Arubano hungando contra e ekipo Millonarios di Bogota, Colombia. Na 1958 el a pasa pa hunga pa La Fama, pero dos aña despues a bolbe na Aruba Juniors. Na 1964, despues di tabata inactivo un par di aña, el a hunga pa Tropical di Tanki Leendert y a yuda e ekipo titula subkampeon. 

Botta tabata entrenador di varios ekipo di futbol Arubano; entre nan Aruba Juniors (1952-1957), La Fama, Dakota, Estrella (1970), Tropical (1964-1965), Racing Club Aruba (1965), Brasil Juniors, Caiquetio LIFIDA, Juventud Tanki Leendert LIFIDA. Den Copa Antiano Botta a yuda RCA titula campeon na 1965, sigui pa Estrella na 1970, siendo e unico dos clubnan di Aruba pa logra esaki. 

Na 1952 Botta a fungi tambe como director tecnico di e seleccion di Aruba y den decada sesenta di e seleccion Antiano, cu e tempo ey tabata forma den mayoria pa hungadornan Arubano. Na 1965 a keda apunta entrenador oficial di AVB. Den e Weganan Centroamericano y di Caribe e seleccion Antiano a titula subcampeon na Cuba (1960); na di tres luga na e campeonato na Costa Rica (1961) y a obtene e medaya di plata na Puerto Rico (1966). Na 1974 Botta tabata coach di Republica Dominicano durante e Weganan Centroamericano y di Caribe. Na 1996 el a bolbe un biaha mas como coach di e prome seleccion Arubano durante e weganan clasificatorio pa Copa Mundial di 1998, sinembargo e seleccion a keda elimina despues di a sufri dos derota contra Republica Dominicano (2-3 y 1-3). 

El a funda na 1977 "El Gaucho", un restaurant tipico Argentino, di cual e tabata propietario y coki. Su tata tambe tabatin un restaurant na Argentina. E restaurant ta estableci te awendia den un casita di mas o menos un 100 aña bieu na Oranjestad.

Botta tabata casa cu Alicia Cotarelo-Ydigoras, di cua el a divorcia y tabata tata di tres yiu muhe. Durante su ultimo añanan e tabata sufri di e malesa di Alzheimer. El a fayece dia 15 di augustus 2011 den Horacio Oduber Hospital na e edad di 85 aña.

## Honor
* Na bida Botta tabata miembro honorario di Arubaanse Voetbalbond (AVB).
* Miembro di Salon di Fama di Aruba
* Dia 25 di april 2009 a habri e *Centro Tecnico Angel Botta* na Compleho Deportivo Frans Figaroa.
Aruba Hi-Winds

**Aruba Hi-Winds** (abrevia AHW, antes conoci como **Aruba Hi-Winds Pro-Am**) ta un torneo internacional pa amateur di windsurf y kitesurf na Aruba. E evento acuatico ta esun di mas largo den existencia y esun di mas grandi den su sorto den region di Caribe.

## Historia
Su prome edicion tabata na 1987; un initiativa di Anthony Blok y Ruben Croes, atletanan Arubano di windsurf. E idea su tras tabata pa promove turismo acuatico pa Aruba, en bista di su playanan bunita y condicion di biento favorabel. E caredanan tabata subdividi den categoria profesional y amateur. Topamateurnan di Aruba tabata permiti pa participa na e caredanan pa profesional. Aruba Hi-Winds ta wordo organisa anualmente, usualmente den lunanan di mei of juni. For di inicio e tabata tuma lugar na Eagle Beach y desde su di shete edicion na 1993 na Fisherman's Huts, renombra Sarah-Quita Beach na apertura di Hi-Winds 2025. Awendia solamente e caredanan di kiteboarding freestyle ta wordo teni na Boca Grandi. Paisnan cu sa participa ta entre otro Merca, Venezuela, Argentina, Brasil, Hulanda ademas di e islanan Aruba, Boneiro, Corsou y Sint Maarten. 

E organisashon di e torneo ta cay bou di Fundacion Aruba Hi-Winds Pro-Am, di cua Anthony Blok tabata e prome presidente. Subsidia pa gobierno di Aruba i varios sponsor e organisashon tabata otorga e ganadornan di e caredanan un premio den forma di un suma di placa durante e añanan inicial. Meta di e premio tabata pa atrae atletanan profesional. Den 1993 caba e participacion na e evento por a conta cu 93 participante profesional y 167 amateur. 
Despues di perde su status "grand prix" di Professional Boardsailors Association na 1993 e enfoke di e torneo a schuif pa caredanan di amateur. Pa cu e hopi trabou rond di e evento e organisacion ta conta cu voluntarionan y cuerpo di mariniers di Aruba pa duna un man. 

Aruba Hi-Winds ta inclui awendia diferente categoria di windsurf y kiteboarding, entre nan caredanan di largo distancia, slalom, (kite) freestyle, semi-largo distancia pa kite juniors y desde 2023 kite cross (Kite X). Desde 1993 tin un triathlon acopla na e evento, cu ta ensera un combinacion di lantamento, mounting biking y coremento riba playa. Den edicionnan di 1991 y 1992 a tene e careda di 73 km rond di e isla (*Round the Isle Race*), cu e keda diskontinua despues. Den e careda aki Bjorn Dunderbeck a titula campeon ambos aña y na 1992 a fiha un record cu e tempo 3:04:30. 

Na 2023 ta celebra e di 36 edicion di Aruba Hi-Winds despues cu den aña 2020 y 2021 esaki a keda cancela pa motivo di e pandemia di COVID-19. 

## Algun participante conoci
*  Björn Dunkerbeck 
*  Natalie Lelièvre
*  Jutta Müller
*  Robby Naish
*  Roger Jurriens
*  Sarah-Quita Offringa

## Link externo
* Website oficial di Aruba Hi-Winds
Gerlien Croes

**Gerlien Luzdiane Croes** (☆ 7 di februari 1987 na Spijkenisse, Hulanda) ta un politico Arubano y fundado di partido FUTURO. E ta minister di  Enseñansa, Hubentud, Innovacion, Relacionnan di Reino y Deporte di Aruba desde 28 di maart 2025. Entre 8 di juli 2021 y 27 di maart 2025 e tabata miembro di Parlamento di Aruba y a fungi como presidente di Parlamento di Aruba entre 8 di januari 2025 y 27 di maart 2025.

## Bida y carera
Gerlien Croes a lanta na Aruba, den bario di Tamarijn. El a caba VWO na 2007 na Hulanda. El a continua su estudio na Universidad di Maastricht, unda el a gradua como hurista den ley internacional y ley Europeo na 2013. Seguidamente el a inicia su carera profesional den sector priva Hulandes, trahando den e industria di gas y petroleo. Na 2015 Croes a bolbe bek Aruba cu su famia. Desde 2016 e ta consehero di maneho na Oficina di Relacionnan den Reino y Union Europeo. 

Gerlien Croes ta biba cu su pareha cu kende e tin dos yiu homber.

### Carera politico
Na 2017 Croes a debuta den politica como candidato nr. 18 riba lista di partido AVP. Na eleccion di 22 di september 2017 el a ricibi 982 voto personal; esaki sinembargo no tabata suficiente pa por  drenta parlamento. E tabata forma parti di e hunta di diferente organisacion afilia na AVP, entre nan Fundacion Digna Laclé-Herrera. Na e siguiente eleccion di 25 di juni 2021 el a ricibi 1.919 voto. Cu esaki el a bira e di dos votegetter di su partido y a posiciona su mes, pa di dos eleccion consecutivo, como e di tres hende muher cu mas hopi voto na Aruba. Dia 8 di juli 2021 el a hura como miembro di Parlamento di Aruba. E tabata activo como parlamentario den oposicion y durante ausencia di lider di fraccion di AVP, Mike Eman, tabata fungi como tal. Na april 2023 Croes a anuncia publicamente di lo evalua su futuro politico. Esaki tabata relaciona cu varios incidente, entre otro e caso Tofanelli unda Mike de Meza, colega di fraccion, a cuestiona integridad di Ryçond Santos do Nascimento y su persona. 

Dia 15 di mei 2023 el a notifica su retiro na partido AVP y a sigui como parlamentario independiente. Na september 2024, apenas tres luna prome cu eleccion, el a lansa su partido FUTURO. Encabesando e lista el a ricibi 4.492 voto den eleccion 2024, mientras e partido a acumula un total di 7.351 voto, bon pa tres asiento den parlamento. Croes a wordo apunta formado, hunto cu Mike Eman, despues cu partidonan AVP y Futuro a firma dia 27 di december un acuerdo di disponibilidad pa forma un gobierno nobo. Comienso di februari 2025 e formadonan a concretisa e gobierno di coalicion y dia 28 di maart 2024 a keda instala gabinete AVP-FUTURO, den cua Croes ta  ocupa e funcion di vice-prome minister y minister di Enseñansa, Hubentud, Innovacion, Relacionnan di Reino y Deporte.
Catashi

**Catashi** ta un luga den e parti central di Aruba, den region di Santa Cruz. E ta situá algun kilometer di e capital Oranjestad y di Parke Nacional Arikok y 3 kilometer di e playa di Daimari, unda tin un rancho di cabay. Catashi tin tiki habitante y pesey no ta aparece riba mapanan.

E palabra catashi ta di origen Arawak y por referi tambe na un mata endemico y hopi mira na Aruba, Boneiru i Corsou. Na Papiamento e ta wordo yama lokiloki of kashidaki (*phyllanttus botryanthus*).
Atlanta

**Atlanta** ta kapital i siudat mas grandi di estado Georgia na Merka. E ta situá den e parti sentral di Georgia kantu di e riu Chattahoochee. E siudat tin un poblashon di 416.474 habitante (2000), mientras henter e aglomerashon metropolitano di Atlanta ta konta 5.618.431 habitante (2010), e di dies mas grandi na Merka. 

Riba tereno di industria, transporte, komersio i servisionan finansiero Atlanta ta e sentro mas importante den e parti sùitost di Merka. E ta sede di kompanianan manera Coca-Cola Company, CNN, AT&T, i Home Depot. Su atrakshonnan turístiko mas importante ta e Parke Nashonal Históriko Martin Luther King Jr., Akuario di Georgia, Margaret Mitchell House & Museum i e Mundu di Coca-Cola. Un impulso ekonómiko importante pa e siudat ta e Georgia World Congress Center. E aeropuerto di Atlanta, Hartsfield-Jackson International Airport, ta un di e aeropuertonan mas druk na mundu.
Rudolf Boskaljon

**Rudolf Frederik Willem Boskaljon** (☆ 28 di mart 1887 na Kòrsou - † 31 di desèmber 1969 na Kòrsou) tabata un músiko, dirigente, instrumentalista i kompositor di Kòrsou. El a haya fama pa su dedikashon na arte na Kòrsou i a atkeri e título di honor "tata di músika kurasoleño".

## Biografia
Rudolf Boskaljon, konosí tur kaminda komo "Shon Dòdò", a nase na 1887 komo yu di Johannes Petrus ("Shon Janchi") Boskaljon (1863-1936), kende tabata dirigente di orkesta i kompositor di wals i danza banda di su profesion komo militar. Durante su karera largu komo amtenar Shon Dòdò a okupá diferente funshon, entre otro komo archivista na sekretariado di gobièrnu. 

Shon Dòdò tabata toka diferente instrumento i tabata outodidakto. Pa fió el a yega di tuma les di Paul Quirino de Lima, dosente di fió, kompositor i tata di kompositor Emirto de Lima. E tabata fundadó di e promé i na 1939 di e di dos Orkesta Filarmóniko di Kòrsou (*Curaçaosch Filharmonisch Orkest*) i tabata su dirigente pa mas ku 25 aña. E orkesta tabata tene presentashon i konsierto na Kòrsou i Aruba, inkluso ku solista tantu lokal komo internashonal. Na yüni 1944 e orkesta a alkansá un klimax den su eksistensia, ora durante konsierto tabata toka piesanan únikamente di kompositor antiano. Boskaljon tabata aktivo komo kompositor. Tin varios komposishon di marcha riba su nòmber, di kual "De Prinsessenmarsch" a wòrdu toka na okashon di e nasementu di prinsesa Juliana dia 30 di aprel 1909. Pa su komposishon sinfóniko *"Curaçao"* el a usa material temátiko derivá di kantikanan popular kurasoleño manera *"Luna ku solo lagami pasa"*, *"Nos tera ta baranka"* i *"E kas e kas ta bon traha"*. 

Komo pionero i motor Boskaljon tabata stimula bida kultural pa komunidat di Kòrsou; el a organisá entre otro konsiertonan pa hubentut i a introdusí músika klásiko i mundial. E tabata kofundadó di e Sírkulo di Arte di Kòrsou (*Curaçaosch Kunstkring*) i durante su añanan komo presidente a atrae un halá di artista internashonal pa duna presentashon. Huntu ku su yerno Chris Engels e tabata na 1947 kofundadó di Museo di Kòrsou y na 1960 fundadó di Skol di Músika di Kòrsou (*Curaçaose Muziekschool*). Na 1958 a sali publiká su estudio tokante bida musikal na Kòrsou titulá *Honderd jaar muziekleven op Curacao*. 

Rudolf Boskaljon tabata kasá ku Graciela V. Ecker i huntu nan tabatin dos yu muhé, di kual Lucila Engels-Boskaljon (1920-1993) a destaká komo artista visual. Despues di un periodo di lucha pa su salú el a fayesé dia 31 desèmber 1969 na edat di 82 aña.

## Distinshon
* Na 1935 el a keda kondekorá komo Kabayero (Ridder) den Orden di Oranje-Nassau y na 1962 a wòrdu promové pa Ofisial (Officier).
* Pa su méritonan musikal e ta risibí na 1954, como promé antiano, e "Klavel di Plata" (*Zilveren Anjer*) instituí pa prínsipe Bernard di Hulanda. 
* Shon Dòdò a keda apuntá pa bida presidente honorífiko di Orkesta Filarmóniko di Kòrsou.
Hawaii (estado)

**Hawaii** ta un archipielago i un di e sinkuenta (50) estado di e pais Estadonan Uni di Merka. E ta situá den Oséano Pasífiko, mas o menos 3.200 km west di Nort Amérika. E ta e uniko estado ku ta un grupo di isla, ku ta pafor di Nort Amérika i ku tin un klima tropikal. Den siglo 19 Hawaii tabata un reino outoónomo i na 1959 el a bira e di sinkuenta estado di Merka.  E kapital ta Honolulu. E estado tin un poblashon di 1.427.538 habitante (2017). E abreviashon pa Hawaii, ku tambe ta konosí komo *The Aloha State*, ta HI.
Maracaibo

**Maracaibo** ta un siudat i munisipio di Venezuela i ta kapital di estado Zulia. Na 2013 e tabatin un poblashon di 1.560.000 habitante. Maracaibo ta e di dos siudat mas grandi di Venezuela. E siudat ta konosí na Venezuela komo *La Tierra del Sol Amada* (E tera stimá pa e solo). Maracaibo ta un puerto situá na kanto west di e estrecho ku ta Lago di Maracaibo ku e Golfo di Venezuela. Gran parti di e transporte di petroleo di Venezuela ta tuma lugá for di e puerto aki.
Guinea Ekuatorial

**Guinea Ekuatorial**, ofisialmente **Repúblika di Guinea Ekuatorial** (spaño: **República de Guinea Ecuatorial**), ta un pais den kontinente Afrika. E pais ta formá pa e área kontinental, Mbini, ku tin frontera ku Gabon i Kamerun, i e isla Bioko, unda e kapital Malabo ta situá. Idioma ofisial ta spaño, franses i português.
Elias Römer

**Elias Aloysius (Jai) Römer** (☆ 22 di sèptèmber 1890 na Kòrsou - † 9 di sèptèmber 1957 na Kòrsou) tabata un polítiko antiano. E tabata miembro di e Kolegio General Ehekutivo (CAB) di Antias Hulandes (antes "Teritorio Kòrsou", na hulandes: "Gebiedsdeel Curaçao") di 10 di mei 1949 te 14 di yüli 1949. Entre 1947 i 1949 e tabata presidente di Parlamento di Antias Hulandes (antes "Parlamento di Teritorio Kòrsou").

## Biografia
Elias Römer a nase na Kòrsou i a bishita Hendrikschool, unda su tata tabata maestro di skol. Na kas el a kontinua su enseñansa serka su tata i abogado Corneille H. Jonckheer Wz. Ku 18 aña el a kuminsa su karera den gobièrnu i a kumpli 40 aña di servisio okupando varios funshon, for di verifikadó di derecho di importashon te ontvanger di Departamento di Impuesto.  Römer tabata miembro di direktiva di "Algemeen Curaçaosche Ambtenarenbond", ora esaki e keda funda na 1936. Despues di bandoná servisio públiko e tabata direktor di e empresa Elias A. Römer.  

Na 1936 Römer tabata kofundadó, sekretario di e promé direktiva i desde 1937 te 1942 presidente di Partido Katóliko Kòrsou (KVP). Na 1937 e tabata entre e promé kandidatonan katóliko pa postulá nan mes pa e promé elekshon pa Parlamento Kolonial. Ku elekshon di 1941 e ta drenta parlamento; kuater aña despues e ta mantene su asiento. Römer a sirbi komo e di tres presidente di parlamento entre 1947 i 1949. Konforme proposishon di formadó Moises Frumencio da Costa Gomez el a keda nombrá na 1949 komo miembro di Kolegio General Ehekutivo (*College van Algemeen Bestuur*), e tempu ei un funshon komparabel ku esun di un minister den un gabinete.

Römer a ser kondekorá komo Kabayero ("Ridder") den Orden di Oranje-Nassau na 1949. E tabata kasá ku Antonia Chafman Arredondo i huntu nan tabatin kuater yu hòmber i dos yu muhé. Su yu hòmber Amado Römer (1921-2010), tabata e konosido religioso ku tabata lucha pa hustisia sosial na Kòrsou. Rondoná pa su yunan Jai Römer a fayesé dia 9 di sèptèmber 1957 na edat di 66 aña.
Partido Democratico Arubano

**Partido Democratico Arubano** (PDA) tabata un partido politico na Aruba. E partido a ser funda na 1983 pa Leonard Berlinski (1941-2020).

PDA a participa na 1983 den eleccion pa Conseho Insular di Aruba y na 1985, 1989 y 1993 den eleccion pa Parlamento di Aruba. Solamente den 1985 e ta logra obtene representacion cu dos asiento.

## Resultado electoral
Frida Kahlo

**Magdalena Carmen Frida Kahlo y Calderón** (☆ 6 di juli 1907 na Coyoacán – † 13 di juli 1954 na Ciudad di Mexico) tabata un artista surrealistico Mexicano.

## Biografia
Frida Kahlo a nace na Coyoacán, awendia un bario di Ciudad di Mexico. Su mama, Matilde Calderón, tabata Mexicano y su tata, Guillermo (Wilhelm) Kahlo, tabata un fotografo Aleman. Cu seis aña el a haya polio na su pia drechi y desde 18 aña tabata sufri di dolor despues di tabata envolvi den un accidente di bus. For di un edad hoben e tabata gusta arte.

Kahlo tabata pinta principalmente potret propio, inspira pa e cultura popular Mexicano. Su obranan tabata den estilo folklorico tradicional tipo naief. Den su arte e tabata abarca preguntanan tocante identidad, postcolonialismo, sexo, clase social i etnicidad. Su pinturanan frequentemente tabata contene elementonan di su biografia, un mescla di realismo cu fantasia, y riba cual a basa su clasificacion como exponente di surrealismo of realismo magico. E tabata pertenece na "Mexicanidad", un movemento postrevolucionario cu tabatin como meta pa defini e identidad Mexicano. E tabata miembro di e Partido Comunista Mexicano.    

Durante su bida Frida Kahlo tabata specialmente conoci como esposa di e artista Diego Rivera (1886-1957). Despues di su fayecimiento, sinembargo, Kahlo ta wordo remarca, ora na final di 1970 cientificonan a cuminsa duda di e exclusion for di historia di arte di hende muher y artistanan di cultura aheno. 

Awendia galeria di arte Tate Modern, por ehempel, ta describi su persona como "un di e artistanan mas importante di siglo 20". Su arte ta wordo mira como simbolico pa e tradicionnan nacional Mexicano i indigeno y pa feminismo como su imagennan no a comprometi e experiencianan di hende muher. 

E cas di su mayornan na Coyoacán, conoci como "La Casa Azul", ta awendia sede di e Museo di Frida Kahlo.
Union Patriótiko Boneriano

**Union Patriótiko Boneriano** (UPB) ta un partido polítiko na Boneiru. E ta e di dos partido polítiko mas bieu di e isla. UPB ta un partido di signatura kristian-demokrátiko. Aktualmente e ta miembro di e organisashonnan Internashonal di Demokrat Sentrista i Kristian Demokrat di Amerika. 

## Historia
E partido a ser fundá dia 23 di òktober 1969 dor di Ch.L.R. Ellis, Ch. "Papa" Statia, C. Victor "Vic" Winklaar, Ch. Hellmund, A.J.H. "Papa" Snijder, Guillermo Janga i B.L. Francees bou di e nòmber Partido Patriótiko Boneriano. Despues di un union ku Partido Progresista na 1979 e partido a kambia nòmber pa Union Patriótiko Boneriano. For di inisio Rudi Ellis a liderá e partido.

Den e elekshon pa parlamento di Antias Hulandes di 2002, e partido a gana 3.6% di e voto popular i 2 di e 22 asiento i na 2006, e partido a mantene su dos asiento. 

## Lider di partido
* Rudy Ellis (1970-1997)
* Ramonsito Booi (1997-2011)
* Elvis Tjin Asjoe (ad interim) 2011 . 
* James Kroon (2011-2023)
* Maritsa Silberie (interino, 2023-presente)
Partido Boneriano Sosial

**Partido Boneriano Sosial** (PABOSO), hulandes: **Patriottische Unie van Bonaire**, tabata un partido polítiko na Boneiru. Su ideologia tabata sosial-demokrátiko.

## Historia
E partido a wòrdu fundá dia 7 di novèmber 1989 pa Nochi Willems i Rodger Gijsbertha, dos disidente di PDB i abogado Michiel Bijkerk. Tur tres fundadó a sirbi den e promé direktiva ku Nochi Willems, un eks-maestro di skol, komo presidente di e partido.

Na 2002, PABOSO a partisipá den elekshon pa Parlamento di Antias Hulandes, pero ku solamente 1.0% di e votonan, e partido no a logra optené ningun asiento.

## Mira tambe
* Partidonan polítiko na Boneiru
CONCACAF Nations League

**CONCACAF Nations League** (pap: **Liga Nacionnan di CONCACAF**) ta un competencia internacional di futbol di CONCACAF, e confederacion di futbol di e zonanan dentro y rond di Norte America, Centro America y un parti di Sur America.

A lansa e torneo na 2018, pa reemplasa e weganan di amistad entre paisnan. E prome edicion di e competencia a tuma luga durante temporada 2019/2020. Previamente entre september 2018 y maart 2019 a hunga un torneo clasificatorio pa cada pais determina den cua division e lo cuminsa.

## Structura
Den e torneo clasificatorio a participa 34 pais, cu a wordo reparti entre tres division (A, B y C). Na su turno a reparti 12 pais den 4 grupo den cada division. E ganadornan di e poule di grupo A ta hunga e weganan semifinal y final. E paisnan cu termina como ultimo den nan poule ta degrada pa un division mas abou.
Aedes aegypti

**Aedes aegypti** (sinónimo *Stegomyia aegypti*), mihor konosí komo **sangura di dengue**, ta un insekto ku dos ala di e famia di sangura (*Culicidae*). E espesie ta aparese den zonanan tropikal i suptropikal manera e.o paisnan Latino Amerikano i di Karibe, inkluyendo e Islanan ABC. E ta transportadó di entre otro dengue, keintura hel, i e virus chikungunya i zika.

E sangura aki ta midi entre 4-7 mm di largu, ta di koló skur i ta wòrdu karakterisá pa
su pianan ku strepi blanku. E sangura ta alimenta su mes door di sanger i pa haya esaki e ta pika hende i bestia. 

Pa e sangura muhé por pone su webunan e mester di ta bon alimentá i e mester di awa para keto. Diferente na otro tipo di sangura *Aedes Aegypti* gusta pone su webunan den awa limpi. Na rant
di e awa e sangura ta pone su webunan ku den kurso di algun dia ta transforma den un larva,
despues den un pupa i despues den un sangura adulto. Ful e siklo aki for di webo te ku un sangura
adulto ta dura aproximadamente entre 5-10 dia.
SV Unistars

**SV Unistars** (oficialmente *Sport Vereniging Unistars*) ta un club di futbol Arubano di e bario di Pos Chikito. E ta hunga den Division Uno di AVB.

## Historia
Unistars a ser funda 25 di januari 1988 pa Robert (Roy) Croes (1960-2022), kende tambe tabata presidente, entrenador y coach di e club. E meta di e club ta pa tene e muchanan di bario for di caya. E ekipo di futbol conoce diferente categoria di edad manera mini Baby, Baby, LIFIDA A, Menor, Mayor, Division 2 y Division Uno. 

Den temporada 2021/2022, Unistars a bira subcampeon den e prome division. Na mei 2022 Unistars a yega e playoff pa prome bes pa promove pa Division Honor, pero den final a wordo derota pa Atletico Santa Fe. Na september 2022 Unistars a organisa pa prome bes e torneo Copa Roy Croes, na honor di su fundador.

Desde 1990 e club tin un veld propio, cu na 2026 lo wordo renoba cu turf pa ricibi certificacion di FIFA. E color di su uniform ta blauw. 

## Lista di Honor
**[[Division Uno (Aruba)|Division Uno]]: **
* subcampeon na 2022
Jean-Jacques Dessalines

**Jean-Jacques Dessalines** (☆ 20 di sèptèmber 1758 na Grande-Rivière-du-Nord, Santo Domingo franses – † 17 di òktober 1806 na Port au Prince) tabata durante e revolushon haitiano lider di e katibunan rebelde na Haiti i emperador Jacques I di Haiti di 1804 te 1806. 

## Biografia
Dessalines a nase komo katibu na Cormier, un plantashi serka di Grande-Riviere-du-Nord, Santo Domingo franses. Bou mando di e lider pretu di rebelion, Toussaint Louverture, el a destaká su mes birando despues su susesor. Na 1803 e ta logra kore ku Rochambeau, un general despachá pa e promé konsul Napoleon Bonaparte. Komo gobernador-general na Gonaives el a proklamá  e independensia di e isla Hispaniola dia 1 di yanüari 1804 bou di e nòmber indjan original di Haiti i a bira su promé gobernante. El a laga masakrá tur hende blanko. Inspirá pa e koronashon di Napoleon komo emperador el a proklamá e monarkia e mesun aña i su mes emperador di e pais bou nòmber di Jacques I. 

Emperador Jacques a obsekiá su pais dia 20 di mei 1805 un konstitushon nobo, sinembargo poko despues ta surgi rebeldia kontra su régimen despótiko. Dia 17 di òktober 1806 e konspiradónan Alexandre Pétion i Henri Christophe a laga mat'e. Christophe a bira presidente, pero na 1811 ta proklamá su mes rei Enrique I.

Dessalines tabata kasá ku Marie-Claire Heureuse Félicité Bonheur (1758-1858) di e siudat di Léogane. 

## Honor
Haiti a duna Dessalines honor pa medio di estatuanan, un siudat portuario ku ta karga su nòmber i e orden militar Orden di Jean Jacques Dessalines.
George Boeree

**Cornelis George Boeree** (☆ 15 di yanüari 1952 na Badhoevedorp - † 5 di yanüari 2021 na Shippensburg, Pennsylvania) tabata un sikólogo merikano i profesor emérito na Universidat di Shippensburg, spesialisá den teoria di personalidat i historia di sikologia.

## Bida
Boeree a nase na Badhoevedorp, serka Amsterdam, na Hulanda. El a muda ku su mayornan i su ruman pa Merka na 1956 i a krese na Long Island, New York. El a kasa ku Judy Kovarik na 1972 i a haña tres yu muhé. El a risibí su PhD na 1980 for di Oklahoma State University. el a muri riba 5 di yanüari 2021 na su kas na Shippensburg, Pennsylvania.

### Obra di sikologia
Boeree tabata e outor di e promé testnan di sikologia online, ku el a pone disponibel pa studiante y otro interesadonan sin kosto for di 1997. Nan a ser tradusí na alemán, spaño, i búlgaro. dos di su buki di estudio a keda publiká, un riba teorianan di personalidat i un otro riba historia di sikologia.

### Lingua Franca Nova
Boeree tambe tabata e inventor di e idioma ousiliar Lingua Franca Nova, ku a aparesé pa promé biaha na 1998 riba internet. E tabata ko-editor di e dikshonario Lingua Franca Nova.
Toussaint Louverture

**François-Dominique Toussaint Louverture**, tambe konosí komo Toussaint Bréda òf Toussaint-L'Ouverture (☆ 20 di mei 1743 na Cap-Haïtien – † 8 di aprel 1803 na Château de Joux, serka di Pontarlier) tabata un general franses-haitiano i lider di e Revolushon haitiano, ku a kondusí na abolishon di sklabitut i independensia di e kolonia franses Saint-Domingue komo Repúblika di Haiti (konstituyendo entre 1801 i 1944 di henter e isla Hispaniola).

Louverture tabata desendiente di katibunan pretu; el a wòrdu liberá, pa despues bira doño di katibu i hasta propietario di varios plantashi. El a hunga un papel di lider históriko durante e Revolushon haitiano (1791-1802) i a konvertí su mes den un di e figuranan mas importante di e movementu pa emansipashon di e kolonianan verso nan metrópolis. Toussaint Louverture a wòrdu arestá i hiba Fransia na 1802, unda su último dianan den 1803 el a pasa den kaptura solitario na Fort Joux den e klima severo di Doubs. El a keda sin tuma nota di e proklamashon di e independensia di Haiti dia promé di yanüari 1804 dor di general Jean-Jacques Dessalines, su eks-katibu, kende a bira su teniente. Awendia Louverture ta konosí komo  "Tata di Haiti".
Literatura spaño

**Literatura spaño** ta e literatura (poesia, prosa i teatro spaño) desaroyá den idioma spaño na Spaña. No por inkluí den e kategoria aki e literatura hispanoamerikano klásiko i tardá, literatura hebreo-spaño i literatura árabe-spaño, skirbí respektivamente na latin, hebreo i árabe. E ta inkluí mas ku mil aña di historia for di e promé ekspreshonnan poetiko konservá den idioma vernákulo (e *jarchas*) te na e dia di awe. E ta un rama di literatura romániko i a duna lugá na un otro rama importante, literatura hispanoamerikano. Literatura spaño ta forma parti di literatura na idioma spaño, den kua ta inkluí literatura kasteyano i spaño di tur pais ku ta papia idioma spaño. Ademas, e ta forma parti di literatura di Spaña, huntu ku otro idiomanan ku ta ser papiá na e pais. E tradishon literario a inisia den siglo 12 ku e kantika Cantar de mio Cid.
Daisy Miller

**Daisy Miller** ta un novela kòrtiku di Henry James ku a aparesé pa promé biaha den *The Cornhill Magazine* na yüni–yüli di 1878, i den forma di buki e siguiente aña. E ta trata e relashon di e bunita merikano Daisy Miller ku Winterbourne, un kompatriota sofistiká di dje.

## Resumen di e trama
Annie "Daisy" Miller i Frederick Winterbourne a topa pa promé biaha na Vevey, Suisa, den un hòfi di e hotel luhoso, kaminda Winterbourne supuestamente ta di fakansi di su estudio (tin rumor di un laso ku un muhé mayor di edat). Nan ta wòrdu presentá pa Randolph Miller, Daisy su ruman hòmber di nuebe aña. Randolph ta konsiderá ku su siudat natal di Schenectady, New York, ta absolutamente superior na henter Oropa. Sinembargo, Daisy ta absolutamente enkantá ku e kontinente, spesialmente ku e sosiedat haltu ku e kièr drenta.

Winterbourne ta na prinsipio konfundí pa su actitut, i aunke hopi impreshoná pa su bunitesa, pronto e ta determiná ku e ta nada mas ku un hóben kokèt. E ta sigui su buskeda di Daisy apesar di desaprobashon di su tanta, sra. Costello, kende ta rechasá kualke famia ku un relashon asina pegá ku su bode manera esun ku e Millernan tin ku nan Eugenio. Tambe e ta kere ku Daisy ta un mucha muhé sin bèrgwensa dor di aseptá di bishitá Château di Chillon ku Winterbourne despues di a konosé otro apenas mei ora. Dos dia despues, e dos ta biaha pa Château de Chillon, i aunke Winterbourne a paga e portero pa privasidat, Daisy no ta masha impreshoná. Winterbourne ta informá Daisy ku e mester bai Ginebra e siguiente dia. Daisy ta keda desepshoná i rabia kuné, i finalmente ta pidié pa bishit'é na Roma mas despues den e aña ei.

Na Roma, Winterbourne i Daisy ta topa inesperadamente den e sala di sra. Walker, un merikano ku ta biba den eksterior, ku balornan moral adaptá na esunnan di sosiedat italiano. Rumornan di e enkuentro di Daisy ku kabayeronan italiano ta hasi'e sosialmente eksepshonal bou di e kriterio aki. Winterbourne ta haña sa di e intimidat kresiente di Daisy ku un hóben italiano di sosiedat kuestionabel, Giovanelli, i tambe di e skandal kresiente ku e komportashon di e pareha ta kousa. Daisy no ta laga su mes wòrdu intimidá pa e desaprobashon opvio di e otro merikanonan na Roma, i su mama ta parse di no sa di e tenshonnan ku ta biba bou di nan. Winterbourne i sra. Walker ta purba di persuadí Daisy pa separá for di Giovanelli, pero e ta nenga.

Un anochi Winterbourne ta hasi un paseo den e Koliseo i ta mira un pareha hóben sintá den e parti sentral. E ta realisá ku ta Giovanelli i Daisy. Enfuriá pa Giovanelli, Winterbourne ta puntr'e kon e por a tribi di hiba Daisy na un lugá kaminda e ta kore riesgo di haña e "keintura romano" (malaria). Daisy ta bisa ku e no ta preokupá i Winterbourne ta bandoná nan. Daisy a bira malu i a fayesé algun dia despues.
Henri Christophe

**Henri Christophe** (pronunsiashon franses: [ɑ̃ʁi kʁistɔf]; ☆ 6 di òktober 1767 na Grenada - † 8 di òktober 1820 na Cap-Haitien) tabata un di e lidernan prinsipal di e Revolushon haitiano. Entre 1806 i 1811 e tabata presidente di Haiti despues di e morto di Jean-Jacques Dessalines. Di 1811 te su morto den 1820, el a koroná su mes komo Rei Enrique I, birando asina e úniko monarka di Reino di Haiti. Christophe tabata konosí tanto pa su aporte na e lucha pa independensia komo pa e trabounan di konstrukshon monumental manera Citadelle Laferrière, un fòrti ku ta simbolisá e resistensia di e pais.
Johannes van Walbeeck

**Jan**, **Johan** of **Johannes van Walbeeck** (Amsterdam, 1602 – despues di 1649) tabata un navegante y cartografo hulandes durante un circumnavegacion di tera den decada di 1620, almirante di E West Indische Compagnie y prome gobernador di Antias Hulandes.

## Bibliografia
* Johannes van Walbeeck (attributed), *Journael vande Nassausche vloot, ofte Beschryvingh vande voyagie om den gantschen aerdt-kloot, gedaen met elf Schepen, onder `t Beleydt van den Admirael Iaques L`Heremite, ende Vice-Admirael Gheen Huygen Schapenham, in de Jaren 1623, 1624, 1625 en 1626*, Amsterdam 1626
Cantar de mio Cid

El **Cantar de mio Cid** ta un kantika di gesto anónimo ku ta konta aktonan heroiko, inspirá libremente riba e último añanan di bida di e kabayero di Castilia Rodrigo Díaz de Vivar El Campeador. E vershon konservá a ser komponé, segun mayoria di e krítika aktual, rond di aña 1200.

E ta e promé obra poétiko extenso di literatura spaño y e úniko kantika épiko spaño ku a keda kasi kompleto; solamente e promé pagina di e original y dos otro den e kodisil a bai perdí, ounke e kontenido di e lagunanan eksistente por ser dedusí for di e prosifikashonnan kronistiko, spesialmente for di e *Cronica de veinte reyes*. Ademas di *E Cantar de mio  Cid*, e otro tres teksto di su género ku a keda ta: las *Mocedades de Rodrigo* c. 1360, ku 1700 versíkulo; *El Cantar de Roncesvalles* c. 1270, un fragmento di mas o ménos 100 versíkulo; i un inskripshon kòrtiku di un tèmpel romániko, konosí komo *Epitafio épico del Cid* —c. 1400?—.

E relevansia di "E Cantar" no ta limita na loke ta literario sino cu ta duna inisio na un disiplina intelektual kompleto: filologia komo siensia moderna na Spaña na fin di siglo 19, ku ta kuminsa cu e estudio di e poema aki pa Ramón Menéndez Pidal (1869-1968) y su decision pa aplika pa promé biaha na e teksto aki e metodo históriko-kritico, e hermènt mas potente di filologia di su tempu, inougurando asina e estudionan filológiko spaño.

E poema ta konsistí di 3735 verso di ekstenshon variabel (aniso-silábiko), maske e di dieskuater te diesseis sílaba métriko ta predomina, dividí den dos hemistiquio separá pa cesura. E largura di kada hemistiquio ta normalmente di tres pa diesun sílaba, i ta konsiderá unidat mínimo di e prosodia di e Cantar. Su versonan no ta agrupá den strofa, sino den tiramento; kada un ta un seri sin number fiho di versonan ku un solo rima asonante.

No ta konosí su título original, maske probablemente lo yam'é "gesta" òf "kanta", término ku e outor ta deskribí e obra den versíkulo 1085 (*Aquí compieça la gesta de mio Çid el de Bivar*, kuminsamentu di e di dos kantamentu) i 2276 (*las coplas de este cantar aquís van acabando*, kasi na final di e di dos kantamentu), respektivamente.
Prikichi

**Prikichi di Aruba** (*Eupsittula pertinax arubensis*), ta un subespecie di e parha *[[Eupsittula pertinax]]*, di e famia di lora Psittacidae. E subespecie a wordo formalmente describi na 1892 door di Ernst Hartert, un ornitologo Aleman.  Desde 2017, e tin e status di parha nacional di Aruba.

## Distribucion y habitat
E subespecie ta wordo haya solamente na Aruba, unda e ta endemico. E ta biba den mondinan seco of banda di costa caminda tin hopi cuminda y matanan grandi pa sirbi como luga pa traha neishi. E ta wordo yama "Aruba parakeet" of "brown-throated parakeet" na Ingles y "maisparkiet" na Hulandes.

Riba e otro islanan ABC tin otro subespecie cu ta pareu, pero cu algun variacion di color. Ta trata di *E. p. xantbogenius* na Boneiro y  *E. p. pertinax* na Corsou.

## Descripcion
E subespecie ta midi entre 25 y 28 cm di largura y tin un curpa cu plumanan berde-geel. Su frenta, rabo y puntanan di ala ta blauw y tin un mancha oraño-geel rond di su wowo. E prikichi ta mas chikitu ku e lora y ta facil pa domestica.

E parha ta haci grito skerpi penetrante cu e ta ripiti varios biaha tras di otro. E gritonan aki ta sirbi como forma di comunicacion: pa mantene contacto den grupo, identifica fuentenan di cuminda y adverti den caso di peliger. Ora tin peliger, e ta core cu otro parhanan for di su teritorio. 

E ta biba di fruta y insecto. E mes ta un fuente di cuminda pa parhanan predado.
Lista di outor di Karibe Hulandes

Seguidamente un lista di **Outornan di e teritorio karibense di Reino Hulandes** (e seis isla ku tabata konstituí Antias Hulandes), di prosa, poesia, teatro i buki hubenil, ku ta ser konsiderá literatura di Karibe Hulandes.

Outornan ku a publiká bou di un pseudónimo ta menshoná entre komia e nòmber real.


### A
*Frank Martinus Arion (Frank Efraim Martinus)

### B
*Aliefka Bijlsma
*Aletta Beaujon
*Lucille Berry-Haseth
*Oda Blinder (Yolanda Corsen)
*Hubert Booi
*Eric de Brabander

### C
*Roland Colastica
*Desiree Correa

### D
*Josette Daal
*Luis Daal
*Cola Debrot (Nicolaas Debrot)
*Miep Diekmann

### G
*Sonia Garmers
*Rob Groenhof

### H
*Henry Habibe
*Carel de Haseth
*Bernadette Heiligers
*Denis Henriquez
*Elodie Heloise

### I
*Siny van Iterson

### J
*Will Johnson
*Edward de Jongh
*Gustaaf de Jongh
*Elis Juliana

### L
*Pierre Lauffer
*Diana Lebacs
*Boeli van Leeuwen
*Carla van Leeuwen
*Joan Leslie
*Troetje Loewenthal

### M
*Ken Mangroelal
*Tip Marugg
*Loekie Morales

### N
*Quito Nicolaas
*René van Nie

### O
*Olga Orman

### P
*Walter Palm
*Nilda Pinto
*Jacobus Josephus Putman

### R
*Myra Römer
*René de Rooy

### S
*Lasana M. Sekou
*Wycliffe Smith

### T
* Jacques Thönissen

### W
* Adolfo Wolfschoon
* Philomena Wong

### Z
* Erich Zielinski


## Mira tambe
* Literatura Papiamentu
* Literatura hubenil di Karibe Hulandes
Idioma ousiliar internashonal

Un **idioma ousiliar internashonal** (ingles: International auxiliary language, IAL òf auxlang) ta un idioma, natural òf konstruí, destiná pa komunikashon entre hende di diferente nashon ku no tin un lenga materno komun. Ingles ta e idioma ousiliar mas ampliamente usá den mundu moderno. Entre e idiomanan ku a wòrdu kreá spesífikamente komo idioma ousiliar, Interlingua i sobretodo Esperanto ta e esunnan mas konosí.

Un idioma ousiliar ta, na promé lugá, un idioma ekstranhero i hopi biaha un idioma artifisial. E konsepto ta ligá na, pero diferente di un *[[lingua franca]]* (òf idioma dominante), ku hendenan por usa pa komunikashon transnashonal. E término "ousiliar" ta indiká ku e ta sirbi komo un idioma adishonal pa komuniká rònt mundu, sin intenshon di remplasá e idiomanan nativo. 

Frekuentemente, e término ta referí spesífikamente na idiomanan kreá òf konstruí ku intenshon pa fasilitá komunikashon internashonal, manera Esperanto, Ido i Interlingua. Den esaki, e ta adoptá palabranan di idiomanan ku ta wòrdu ampliamente papiá na mundu. Sinembargo, e konsepto tambe por referí na un idioma natural standarisá (por ehèmpel “ingles internashonal”) ku, segun algun ensayo òf konsenso internashonal, por sirbi komo idioma universal.

## Mira tambe
* International Auxiliary Language Association
Bertrand Russell

**Bertrand Arthur William Russell** (☆ 18 di mei 1872 na Trellech (Monmouthshire, Wales) - † 2 di febrüari 1970 na Penrhyndeudraeth (Gwynedd, Wales)) tabata un matemátiko, filósofo, historiadó i lógiko britániko. El a duna les entre otro na Universidat di Cambridge, Universidat di Harvard i Universidat di Peking i a produsí un gran kantidat di obra tokante temanan filosófiko, matemátiko i sosial. Huntu ku Alfred North Whitehead el a publiká *Principia Mathematica*, un di e obranan mas importante di siglo 20 tokante e base di matemátika. Russell ta mirá komo un di e fundadónan di filosofia analítiko. 

Na 1949 el a risibí e distinshon britániko "Orden di Mérito" i na 1950 e Premio Nobel pa Literatura.
1498

**1498** tabata un aña komun ku a kuminsá riba un djaluna riba e kalènder juliano. E ta marka e di 1498 aña despues di Kristu; e di 498 aña di e di dos milenio; e di 98 aña di siglo 15 i e di 9 aña i e aña pre-final di dékada 1490.

## A sosodé
**Yanüari**

**Febrüari**
 
**Mart**

**Aprel**
 
**Mei**

**Yüni**

**Yüli**
* 31 -  Cristóbal Colón a bira e promé oropeo pa bishita e isla di Trinidad.

**Ougùstùs**
 
**Sèptèmber**

**Òktober**

**Novèmber**

**Desèmber**
 
## A nase
**Yanüari**

**Febrüari**

**Mart**

**Aprel**

**Mei**

**Yüni**

**Yüli**

**Ougùstùs**
 
**Sèptèmber**

**Òktober**

**Novèmber**

**Desèmber**

## A fayesé
**Yanüari**

**Febrüari**

**Mart**

**Aprel**

**Mei**

**Yüni**

**Yüli**

**Ougùstùs**

**Sèptèmber**

**Òktober**

**Novèmber**

**Desèmber**

-----------------------
1795

**1795** (MDCCXCV) tabata un aña komun ku a kuminsá riba un djahuebs riba e kalènder gregoriano. E ta marka e di 1795 aña despues di Kristu; e di 795 aña di e di dos milenio; e di 95 aña di siglo 18 i e di seis aña di dékada 1790.

## A sosodé
**Yanüari**

**Febrüari**
 
**Mart**

**Aprel**
 
**Mei**

**Yüni**

**Yüli**

**Ougùstùs**
*  17 - Un rebelion grandi di esklabonan a tuma lugá na Kòrsou; un luna despues esaki a keda suprimí.
 
**Sèptèmber**

**Òktober**
* 3 - Tula, lider di e gran rebelion, a keda ehekutá na Kòrsou.

**Novèmber**

**Desèmber**
 
## A nase
**Yanüari**

**Febrüari**

**Mart**

**Aprel**

**Mei**

**Yüni**

**Yüli**

**Ougùstùs**
 
**Sèptèmber**

**Òktober**

**Novèmber**

**Desèmber**

## A fayesé
**Yanüari**

**Febrüari**

**Mart**

**Aprel**

**Mei**

**Yüni**

**Yüli**

**Ougùstùs**

**Sèptèmber**

**Òktober**

**Novèmber**

**Desèmber**
Immanuel Kant

**Immanuel Kant** (☆ 22 di aprel 1724 na Königsberg, Prusia - † 12 di febrüari 1804 na Königsberg) tabata un filósofo prusiano di e Ilustracion. E tabata e promé i mas importante representante di e krítika i prekursor di idealismo aleman. E ta konsiderá komo un di e pensadónan mas influyente di Oropa moderno i di filosofia universal. Ademas e ta un di e último pensadónan di filosofia moderno, predesesor di e filosofia kontemporáneo, ku su orígen ta ser situá na 1831 despues di morto di Hegel.

Kant ta distinguí tres pregunta filosófiko na kua e ta dediká su obranan kapital: "Kiko mi por konosé? Den *E Krítika di rason puru*, generalmente klasifiká komo un punto di inflekshon den historia di filosofia, den kua e ta investigá e struktura mes di rason; Kiko mi mester hasi?" Ku *E Krítika di rason práktiko* (sentrá riba étika) i *Metafísikanan di kustumber* (ku un parti tokante e doktrina di bèrdat i e otro sentrá riba e doktrina di derecho); i "Kiko mi por spera?" Den *E kritika di huisio* (unda e ta investigá e estetika i teleologia). E tres pregunta aki por ser resumí den uno: "Kiko ta hende?" Kant tambe a proponé ku metafisika tradishonal por ser reinterpretá via epistemologia, ya ku nos por afrontá problemanan metafisiko ora nos komprondé i relashoná e fuente ku e limitenan di konosementu.
1886

**1886** tabata un aña komun ku a kuminsá riba un djabièrnè riba e kalènder gregoriano. E ta marka e di 1886 aña despues di Kristu; e di 886 aña di e di dos milenio; e di 86 aña di siglo 19 i e di 7 aña di dékada 1880.

## A sosodé
**Yanüari**

**Febrüari**
 
**Mart**

**Aprel**

**Mei**

**Yüni**

**Yüli**
 
**Ougùstùs**
 
**Sèptèmber**

**Òktober**
* 28 - Na New York a inougurá e estatua di Libertat, un regalo di Fransia.

**Novèmber**
*  7 - Cuba a aboli sklabitut.

**Desèmber**
 
## A nase
**Yanüari**

**Febrüari**

**Mart**

**Aprel**

**Mei**

**Yüni**

**Yüli**

**Ougùstùs**
 
**Sèptèmber**

**Òktober**

**Novèmber**

**Desèmber**

## A fayesé
**Yanüari**

**Febrüari**

**Mart**

**Aprel**

**Mei**
* 18 - Henricus van Ewijk (58), religioso hulandes i vikario di Kòrsou.

**Yüni**

**Yüli**

**Ougùstùs**

**Sèptèmber**

**Òktober**

**Novèmber**

**Desèmber**
1887

**1887** tabata un aña komun ku a kuminsá riba un djasabra riba e kalènder gregoriano. E ta marka e di 1887 aña despues di Kristu; e di 887 aña di e di dos milenio; e di 87 aña di siglo 19 i e di 8 aña di dékada 1880.

## A sosodé
**Yanüari**

**Febrüari**
 
**Mart**

**Aprel**
 
**Mei**

**Yüni**

**Yüli**
 
**Ougùstùs**
 
**Sèptèmber**

**Òktober**

**Novèmber**

**Desèmber**
 
## A nase
**Yanüari**

**Febrüari**

**Mart**
* 28 - Rudolf "Shon Dòdò" Boskaljon († 1969), músiko, dirigente, instrumentalista i kompositor di Kòrsou.

**Aprel**

**Mei**

**Yüni**

**Yüli**

**Ougùstùs**
 
**Sèptèmber**

**Òktober**

**Novèmber**
* 28 - Jacobo Palm (†1982), músiko i kompositor kurasoleño

**Desèmber**

## A fayesé
**Yanüari**

**Febrüari**

**Mart**

**Aprel**

**Mei**

**Yüni**

**Yüli**

**Ougùstùs**

**Sèptèmber**

**Òktober**

**Novèmber**

**Desèmber**
1888

**1888** tabata un schrikkeljaar ku a kuminsá riba un djadumingu riba e kalènder gregoriano. E ta marka e di 1888 aña despues di Kristu; e di 888 aña di e di dos milenio; e di 88 aña di siglo 19 i e di 9 aña di dékada 1880.

## A sosodé
**Yanüari**

**Febrüari**
 
**Mart**
* 5 - Na Oranjestad ta habri ofisialmente e promé skol básiko públiko di Aruba. E tabata situá den e edifisio konosi komo Skol 1888.

**Aprel**
 
**Mei**
* 8 - Na Willemstad, Kòrsou a habri ofisialmente e brug di ponton Koningin Emmabrug. Fuera di peaton e tabata aksesibel e tempu ei pa kabai i garoshi i despues pa outo. Ta despues di yegada di Koningin Julianabrug na 1975 a sera e brug pa outo.
* 13 - Brasil a aboli sklabitut.

**Yüni**

**Yüli**
 
**Ougùstùs**
 
**Sèptèmber**

**Òktober**
* 15 - St. Thomascollege ta habri porta na Otrobanda.

**Novèmber**

**Desèmber**
 
## A nase
**Yanüari**

**Febrüari**

**Mart**

**Aprel**

**Mei**

**Yüni**

**Yüli**

**Ougùstùs**
 
**Sèptèmber**

**Òktober**

**Novèmber**

**Desèmber**
* 14 - Dundun Ecury († 1967), komersiante i empresario arubano.

## A fayesé
**Yanüari**

**Febrüari**

**Mart**

**Aprel**

**Mei**

**Yüni**

**Yüli**

**Ougùstùs**

**Sèptèmber**

**Òktober**

**Novèmber**

**Desèmber**
1890

**1890** tabata un aña komun ku a kuminsá riba un djarason riba e kalènder gregoriano. E ta marka e di 1890 aña despues di Kristu; e di 890 aña di e di dos milenio; e di 90 aña di siglo 19 i e di promé aña di dékada 1890.

## A sosodé
**Yanüari**

**Febrüari**
 
**Mart**

**Aprel**
 
**Mei**

**Yüni**

**Yüli**
 
**Ougùstùs**
 
**Sèptèmber**

**Òktober**

**Novèmber**

**Desèmber**
 
## A nase
**Yanüari**
* 25 - Emirto de Lima (†1972), músiko, musikólogo i kompositor kurasoleño-kolombiano.

**Febrüari**

**Mart**

**Aprel**

**Mei**

**Yüni**

**Yüli**

**Ougùstùs**
 
**Sèptèmber**
* 22 - Elias Römer (†1957), polítiko antiano.

**Òktober**

**Novèmber**

**Desèmber**

## A fayesé
**Yanüari**

**Febrüari**

**Mart**

**Aprel**

**Mei**

**Yüni**

**Yüli**

**Ougùstùs**

**Sèptèmber**

**Òktober**

**Novèmber**
* 23 - Rei Willem III (73), monarka di Reino Hulandes (1849-1890).
**Desèmber**
Socrates

**Socrates** (en griego antiguo: Σωκράτης, Sōkrátēs; ☆ Alopece, Atenas, 470 a. K. - † 399 a. K.) tabata un filósofo griego klasiko konsiderá komo un di e mas grandi, tantu di filosofia occidental komo di e universal. E tabata maestro di Platón, kende na su turno tabata maestro di Aristóteles, siendo e tres aki e representantenan fundamental di filosofia di Grecia Antiguo.

No tin ningun prueba ku Socrates a publiká algun skiho di su autoridat. Detayonan di su bida ta konosí danki na tres fuente kontemporáneo: e dialoganan di Platón, e obranan di Aristófanes i e dialoganan di Xenofon. Den e dialogonan di Platón ta topa e relato mas kompleto di Socrates ku a sobreviví for di tempu antiguo. Sinembargo, tin preguntanan ku ta keda tokante e distinshon entre Socrates di bida real i e representashon di Socrates platónico.

Aunke e tabata un patriota y un homber di conviccion religioso profundo, den su edad di edad el a wordo acusa di introduci diosnan nobo y corupta hubentud, alejando e di democracia. E tabata kondená i a haña òrdu pa bebe veneno (cicuta) pa muri na 399 a. K.

Socrates ta un figura prinsipal den e transformashon di filosofia griego den un proyekto kontinuo i unifiká. E ta konsiderá komo e tata di filosofia polítiko, di étika i ta e fuente prinsipal di tur e temanan importante di filosofia occidental en general; kisas su kontribushon mas importante na pensamentu occidental ta su manera dialétiko di investigá, konosí komo e método socratiko òf método di "elencos", ku e tabata apliká pa e eksamen di konseptonan moral klave, manera bon i hustisia. Historiografia tradishonal ta dividi e grupo di pensadornan promé ku Socrates (i su kontemporario Demokrito) komo "presocratiko", i esnan influensiá pa Socrates den "socratiko mayor" (Platón i Aristóteles) i "socratiko menor" (megárico, siniko i sirenaiko).